SINGER พุ่ง 6% โบรกชี้เพิ่มทุน ต่อยอดธุรกิจดันปี 65-66 กำไรโต อัพเป้า 54 บ.
SINGER บวก 6% โบรกชี้เพิ่มทุน 1.10 หมื่นลบ. นำไปจ่ายคืนหุ้นกู้ 3.30 พันลบ. ส่วนที่เหลือ 7.70 พันลบ. นำไปใช้เป็นทุนต่อยอดธุรกิจหลักทั้ง HP + C4C Loan ดันปี 65-66 กำไรโต อัพเป้า 54 บ.
1 ก.ย. 2564

ผู้สื่อข่าวรายงานว่าวันนี้ (1 ก.ย.2564) ราคาหุ้น บริษัท ซิงเกอร์ประเทศไทย จำกัด (มหาชน) หรือ SINGER ปิดตลาดอยู่ที่ระดับ 42.00 บาท เพิ่มขึ้น 2.25 บาท หรือเพิ่มขึ้น 5.66% โดยทำจุดสูงสุดที่ 42.00 บาท และทำจุดต่ำสุดที่ 39.25 บาท ด้วยมูลค่าการซื้อ 333.22 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (1 ก.ย.2564) โดยทางฝ่ายวิจัยมีมุมมองบวกต่อ Analyst Meeting จากการเข้ามาเป็นหุ้นส่วนของกลุ่ม BTS โดย SINGER จะได้รับเงินทุนจำนวน 1.10 หมื่นล้านบาท แบ่งนำไปจ่ายคืนหุ้นกู้ 3.30 พันล้านบาท และส่วนที่เหลือ 7.70 พันล้านบาท นำไปใช้เป็นทุนต่อยอดธุรกิจหลักทั้ง HP + C4C Loan ในปี 2565 – 2566 โดยหลังจากทำรายการแล้ว บริษัทฯจะมีโครงสร้างต้นทุนที่แข็งแกร่งขึ้น ซึ่งจะมี IBD/E เหลือเพียง 0.50 เท่า จากปัจจุบัน 2.00 เท่า โดยทางฝ่ายวิจัยปรับประมาณการกำไรปี 2565 ขึ้น 14.50% และในปี 2566 ขึ้น 43.60% สะท้อนการเติบโตของพอร์ตสินเชื่อที่คาดเพิ่มขึ้นด้วยเงินทุนที่เข้ามา  รวมถึงค่าใช้จ่ายดอกเบี้ยที่ลดลง
ด้านไตรมาส 3/2564 คาดเติบโตจากงวดเดียวกันของปีก่อน จากการเติบโตของทั้ง 2 ธุรกิจหลัก ส่วนจากไตรมาสก่อนมี แนวโน้มทรงตัว จากรายได้ขายสินค้าที่คาดลดลงตาม Seasonality และมองไตรมาส 4/2564 จะกลับมาเติบโตดีจากงวดเดียวกันของปีก่อน และจากไตรมาสก่อน ซึ่งในเบื้องต้นทางฝ่ายวิจัยคงคำแนะนำ “ซื้อ” ปรับราคาเป้าหมายปี 2565 ขึ้นเป็น 54 บาทต่อหุ้น ด้วยวิธี GGM อิง PBV ที่ 3.00 เท่า (+0.5 SD จากค่าเฉลี่ยในอดีต) จากเดิมราคาเป้าหมายปี 2565 ที่ 52 บาท
 